Skopri kif taħdem il-koordinazzjoni tas-sigurtà soċjali fl-UE u kif il-Parlament jixtieq itejjeb is-sistema biex jiffaċilita x-xogħol barra mill-pajjiż. Fit-20 ta' Novembru, il-Kumitat għall-Impjiegi u l-Affarijiet Soċjali tal-Parlament ivvota favur regoli aġġornati biex ikun aktar faċli li persuna taħdem f'pajjiż ieħor tal-UE u jkollha aċċess ġust għas-sigurtà soċjali. Għaliex neħtieġu l-koordinazzjoni tas-sigurtà soċjali? Bħala ċittadin tal-UE, inti għandek id-dritt li tmur f'pajjiż ieħor tal-UE biex tistudja, taħdem b'mod temporanju jew tirrisjedi b'mod permanenti. Madwar 14-il miljun resident tal-UE, inklużi pensjonanti u persuni li m'għandhomx impjieg, diġà jgħixu fi Stat Membru ieħor. Ir-regoli tal-UE jiżguraw li huma jirċievu l-benefiċċji soċjali u tas-saħħa li huma intitolati għalihom. Dawn ir-regoli jiddeterminaw liema sistema nazzjonali huma suġġetti għaliha, u għandhom l-għan li jżommuhom milli jitħallew mingħajr protezzjoni jew li jiġu koperti darbtejn. Koordinazzjoni, mhux armonizzazzjoni Il-leġiżlazzjoni tal-UE tkopri benefiċċji relatati mal-mard, il-familja, il-qgħad u oħrajn, u l-liv tal-ġenituri. Madankollu, il-pajjiżi tal-UE jibqgħu responsabbli għas-sistemi tas-sigurtà soċjali tagħhom. Huma jiddeċiedu liema benefiċċji jingħataw, taħt liema kundizzjonijiet u liema kontribuzzjonijiet għandhom jitħallsu. Ir-regoli tal-UE, min-naħa tagħhom, jikkoordinaw biss l-interazzjoni bejn is-sistemi nazzjonali. Xi jfisser dan fil-prattika? Bħala regola bażika, persuni li jgħixu u jaħdmu f'pajjiż ieħor tal-UE huma suġġetti għal-leġiżlazzjoni tal-pajjiż fejn jaħdmu. Dawk li qed ifittxu impjieg jistgħu jiksbu l-benefiċċji tal-qgħad mill-pajjiż ta' oriġini tagħhom matul ċertu perjodu fi Stat Membru ieħor fejn qed ifittxu impjieg, filwaqt li l-pensjonanti li ħadmu f'pajjiżi differenti jistgħu jgħaqqdu l-perjodi ta' kontribuzzjonijiet magħmula biex jieħdu pensjoni sħiħa. Fl-aħħar nett, it-turisti għandhom aċċess għas-servizzi tas-saħħa permezz tal-Karta tal-Assikurazzjoni tas-Saħħa tal-Unjoni Ewropea waqt soġġorni temporanji. Il-prinċipji bażiċi tal-koordinazzjoni tas-sigurtà soċjali Inti kopert mis-sistema tas-sigurtà soċjali ta' pajjiż wieħed u tħallas il-kontribuzzjonijiet f'pajjiż wieħed biss Inti għandek l-istess drittijiet u obbligi bħaċ-ċittadini tal-pajjiż fejn int assigurat Perjodi preċedenti ta' assikurazzjoni, xogħol jew residenza f'pajjiżi oħra jitqiesu, jekk ikun meħtieġ Meta tkun qed tgħix f'pajjiż, il-benefiċċji fi flus minn pajjiż ieħor b'mod ġenerali xorta għadhom jistgħu jingħatawlek Regoli ġodda għall-benefiċċji tal-qgħad, tal-familja u tal-kura fit-tul Bħalissa, dawk li qed ifittxu impjieg f'pajjiż ieħor tal-UE jibbenefikaw minn benefiċċji tal-qgħad għal minimu ta' tliet xhur. Il-Kumitat għall-Impjiegi u l-Affarijiet Soċjali jemmen li dan il-perjodu għandu jkun ta' sitt xhur, bil-possibbiltà ta' estensjoni sakemm il-benefiċċji jiskadu. Il-membri tal-Kumitat jemmnu wkoll li n-nies għandhom ikunu jistgħu jagħżlu jekk jiħdux il-benefiċċji tal-qgħad mingħand l-aħħar pajjiż li ħadmu fih jew mingħand il-pajjiż li jkunu qed jgħixu fih. Il-benefiċċji tal-familja fi flus maħsuba biex jissostitwixxu d-dħul meta persuna tieqaf taħdem biex trabbi tarbija għandhom jitqiesu bħala benefiċċju personali għall-ġenitur ikkonċernat u jkunu separati minn benefiċċji oħra tal-familja. Il-membri jappoġġaw ukoll dispożizzjonijiet għal ċarezza u trasparenza legali għal benefiċċji tal-kura fit-tul Passi proċedurali Tgħarrif Segwi l-progress fuq il-proposta leġiżlattiva Aqsam din il-paġna ma' ħaddieħor: Irreġistra biex tirċievi l-aġġornamenti b'mail Verżjoni PDF